****

**งานฉลองวันเด็กแห่งชาติ ประจำปี ๒๕๕๘**

**วันเสาร์ที่ ๑๐ มกราคม ๒๕๕๘**

**--------------------------**

 คณะกรรมการจัดงานฉลองวันเด็กแห่งชาติ ประจำปี ๒๕๕๘ โดยสำนักงานเลขาธิการวุฒิสภาและสำนักงานเลขาธิการสภาผู้แทนราษฎร ร่วมกันจัดงานฉลองวันเด็กแห่งชาติ ประจำปี ๒๕๕๘ ในนามของรัฐสภา โดยจัดกิจกรรมเข้าชมห้องประชุมรัฐสภา พิพิธภัณฑ์รัฐสภา กิจกรรมเสริมสร้างความรู้เกี่ยวกับสภานิติบัญญัติแห่งชาติ สภาปฏิรูปแห่งชาติ และกิจกรรมบันเทิงต่างๆ บนเวทีกลาง พร้อมแจกของขวัญของรางวัลแก่ผู้ร่วมงาน ตั้งแต่เวลา ๐๘.๓๐ - ๑๖.๓๐ นาฬิกา ณ อาคารรัฐสภา และอาคารสุขประพฤติ ถนนประชาชื่น

 โดยในเวลา ๐๙.๐๐ นาฬิกา นายสุรชัย เลี้ยงบุญเลิศชัย รองประธานสภานิติบัญญัติแห่งชาติ คนที่หนึ่ง จะเป็นประธานในพิธีเปิด และกล่าวให้โอวาทแก่เด็กและเยาวชนที่มาร่วมงาน พร้อมทั้งต่อ จิ๊กซอว์ภาพแผนที่ประเทศไทย ร่วมกับตัวแทนเด็กและเยาวชน ซึ่งจะมีการถ่ายทอดสดทาง สถานีวิทยุกระจายเสียงและวิทยุโทรทัศน์รัฐสภา และมีการถ่ายทอดพิธีเปิดงานฯ ผ่านระบบวิดีโอ คอนเฟอร์เร้นท์ไปยังอาคารสุขประพฤติ

 สำหรับกิจกรรมในงานวันเด็กแห่งชาตินั้น ได้จัดกิจกรรมที่รัฐสภา ถนนอู่ทองใน และอาคารวุขประพฤติ ถนนประชาชื่น ดังนี้

 **๑. การจัดกิจกรรม ณ อาคารรัฐสภา** ประกอบด้วยกิจกรรมต่างๆ ดังนี้

 **๑.๑ กิจกรรมด้านวิชาการและกิจกรรมเสริมความรู้**

* **การนำชมห้องประชุมรัฐสภา** โดยจัดให้มีการนำชมห้องประชุมรัฐสภา มีการจัดฉายวิดีทัศน์ ให้ความรู้เกี่ยวกับสภานิติบัญญัติแห่งชาติ และสภาปฏิรูปแห่งชาติ โดยจัดให้เข้าชมบริเวณ ห้องชมการประชุมสำหรับประชาชน ชั้น ๓ อาคารรัฐสภา ๑
* **นิทรรศการให้ความรู้** จัดบริเวณห้องโถงอาคารรัฐสภา ๑ ประกอบด้วย นิทรรศการให้ความรู้และเสริมสร้างความเข้าใจแก่เด็กและเยาวชนที่มาร่วมกิจกรรมในประเด็นที่เกี่ยวกับ สภานิติบัญญัติแห่งชาติ และสภาปฏิรูปแห่งชาติ พร้อมการจัดกิจกรรมหรือเกมส์ต่างๆ เพื่อให้ความรู้ประกอบการจัดนิทรรศการ เพื่อส่งเสริมให้เด็กและเยาวชนกล้าแสดงออก ได้เรียนรู้การตัดสินใจและ การใช้ปฏิภาณไหวพริบ และมีกิจกรรมให้เด็กและผู้ร่วมงานได้แสดงความคิดเห็น โดยการเขียน ความคิดเห็นลงในกระดาษแล้วนำไปติดเรียงต่อกันเป็นรูปแผนที่ประเทศไทยเพื่อสื่อถึงการปฏิรูปประเทศ นอกจากนี้ยังมีการจัดซุ้มจากหน่วยงานภายนอก ประกอบด้วย ซุ้มไปรษณีย์ไทย จัดแสดงเกี่ยวกับดวงตราไปรษณีย์ที่หายาก และซุ้มของสำนักงานกองทุนสนับสนุนการสร้างเสริมสุขภาพ (สสส.) จัดกิจกรรมเกี่ยวกับสุขภาพ
* **พิพิธภัณฑ์รัฐสภา** จัดกิจกรรมและนำชมพิพิธภัณฑ์รัฐสภา โดยเปิดให้เด็กและเยาวชนรวมถึงผู้ปกครองเข้าเยี่ยมชมส่วนจัดแสดงต่างๆ ภายในห้องพิพิธภัณฑ์ พร้อมทั้งกิจกรรมเสริมความรู้

 **๑.๒ กิจกรรมสันทนาการ** จัดบริเวณด้านหน้าอาคารรัฐสภา ๒ จัดกิจกรรมเกี่ยวกับบทบาทอำนาจหน้าที่ของรัฐสภา สภานิติบัญญัติแห่งชาติ สภาปฏิรูปแห่งชาติและการเมืองการปกครองของไทย ในระบอบประชาธิปไตยอันมีพระมหากษัตริย์ทรงเป็นประมุข รวมถึงการจัดซุ้มสันทนาการด้านต่างๆ ที่เกี่ยวข้อง ประกอบด้วยซุ้มกิจกรรม ๖ ซุ้ม ดังนี้

 ๑. ซุ้ม “ปาโป่ง ยิงปืน คืนความสุขให้เด็กไทย”

 ๒. ซุ้ม “จับคู่ปริศนา ฟ้าแลบ”

 ๓. ซุ้ม “Party Fun Fun”

 ๔. ซุ้ม “นักสืบตัวน้อย”

 ๕. ซุ้มกิจกรรม Fun for Future, ซุ้มสอยดาว, กิจกรรมเล่นเกม ๖. ซุ้มกิจกรรมเกมแฟนพันธ์แท้อาเซียน, ซ่อนหาอาเซียน เกม ASEAN next Top Model(Be ASEAN with Personality) เกมกฎหมายในฝัน เกม ๓ วิ คิดเร็ว และเกมทายภาษา/ทายประเทศจากยูทูป

  **๑.๓ กิจกรรมบนเวทีกลาง** การแสดงของเด็ก เยาวชน และเด็กเยาวชนผู้ด้อยโอกาส การแสดงของโรงเรียนต่างๆ การแสดงจากศิลปิน ดารา นักแสดงรับเชิญ การแสดงจากเยาวชนที่มาร่วมงาน และเล่นเกมชิงรางวัล

 **๒. การจัดกิจกรรม ณ อาคารสุขประพฤติ** ประกอบด้วยซุ้มกิจกรรมและกิจกรรมบนเวทีกลาง

  **๑. กิจกรรมเพื่อสร้างความบันเทิงและสอดแทรกความรู้** ความเข้าใจเกี่ยวกับบทบาท อำนาจหน้าที่ของรัฐสภา สภานิติบัญญัติแห่งชาติและสภาปฏิรูปแห่งชาติ ประกอบด้วย ซุ้มกิจกรรม จำนวน ๓ ซุ้ม ดังนี้

 ๑. ซุ้ม “ตัวเลขพาโชค”

 ๒. ซุ้ม “สอยดาวพาเพลิน”

 ๓. ซุ้ม “ไข่ปริศนาพาเพลิน

 **๒.** **จัดกิจกรรมบนเวทีกลาง** การแสดงความสามารถของเด็กจากโรงเรียนต่างๆ การประกวดร้องเพลงสร้างสรรค์และบันเทิง การเล่นเกมชิงรางวัล

  **๓. กิจกรรมสร้างความสัมพันธ์กับโรงเรียนต่างๆ** จัดกิจกรรมโดยเชิญชวนโรงเรียนต่างๆ ร่วมแข่งขัน ตอบปัญหาความรู้เกี่ยวกับสภานิติบัญญัติแห่งชาติ การประกวดระบายสี การประกวด คัดลายมือ การประกวดแต่งกลอนแปด และการประกวดการเขียนเรียงความเกี่ยวกับประชาธิปไตย

**คำขวัญวันเด็กของประธานสภานิติบัญญัติแห่งชาติ**

**“**สามัคคี มีวินัย ร่วมใจพัฒนา นำพาประชาธิปไตย”